text: Kære præsident og ærede gæster, mit navn er Rasmus Emborg.
  Kan I huske hvorfor I blev engagerede i politik?
  For mig, var det min lillesøster Signe. Jeg husker stadig Signe, som den her lille lyshårede pige med mudder i hele hovedet og et kæmpe smil.
  Men da Signe kom i skolens sidste klasser, ændrede alt sig. Lærerne sagde, at hun skulle lære at sidde stille og tie stille. Hendes smil stivnede og hun droppede ud af gymnasiet og står i dag uden job eller uddannelse.
  Der er titusindvis af børn og unge som Signe, der hver dag får at vide, at de ikke duer til noget. Mange af dem kæmper med angst, depression og diagnoser uden at få hjælp og det gør mig så uendeligt ked af det, at vi i verdens bedste samfund ikke har plads til at hjælpe de børn og unge, der ikke passer ind i vores skolesystem, og hvor blot én voksen med tid og overskud kunne gøre en verden til forskel.
  Mit spørgsmål til dig hr. præsident er derfor. Hvorfor blev du engageret i politik og kender du også en som min lillesøster Signe?
  